Groot dankbaarheid bestaan jaarliks vir die vele besoekers en vakansiegangers wat hier kom uitspan. Hulle sal altyd welkom wees en besighede, gastehuise, restourante en andere vind groot baat daarby. Gelukkig, te oordeel aan vele kommentaar wat ná 'n vakansieseisoen ontvang word, tree by verre die meerderheid van vakansiegangers verantwoordelik teenoor hierdie pragtige natuur op.
Blousloep in Franskraal is 'n pragtige plek om met die gesin te stap en te ontspan, met enkele voëls wat gereeld daar broei. Dit moet egter maar moet op 'n verantwoordelike wyse geniet word
Tog is daar jaarliks die uitsonderings van onverantwoordelike optredes. "Ek en my eggenote kon ons oë nie glo toe 'n man Tobies by Blou-sloep onder die klippe steek toe hulle hul nessie probeer beskerm nie, en dít ten aanskoue van sy kinders aan wie hy 'n voorbeeld behoort te stel nie," vertel 'n besorgde inwoner van Franskraal. "Toe my eggenote die man mooi vra om dit nie te doen nie, het hy in die teenwoordigheid van sy kinders lelike skelwoorde teenoor haar gebruik en gedreig om my aan te rand, maar sy kinders het hom gekeer." Hy vertel ook dat die een kuiken by die nes dood is en van die ander neste se eiers verwyder is. Hy het die polisie gekontak en sy Duinebesie se registrasienommer afgeskryf, maar die man en sy gesin was reeds weg toe die polisie opdaag. Hy en van sy vriende voel so sterk oor dié dag se gebeure, dat hulle gewonder het of die munisipaliteit dit nie sal oorweeg om plekke soos Blousloep verbode vir voertuie tydens vakansietye te maak nie.
Tobies, asook ander voëlspesies, het die neiging om aggressief voor te kom wanneer daar té naby aan hul neste gekom word. Dit is egter nie 'n gevaarlike "lugaanval" op die mens nie. Dit is net hulle manier op te sê: "Asseblief, moenie my nes en eiertjies beskadig nie, ons wil graag die kuikens uitbroei want ons is alreeds op die lys vir bedreigde spesies geplaas!"